## Odluka o koncesiji pomorskog dobra luke posebne namjene Kruščica i za izgradnju i gospodarsko korištenje benzinske stanice Kruščica

### NN 137/1999 (14.12.1999.), Odluka o koncesiji pomorskog dobra luke posebne namjene Kruščica i za izgradnju i gospodarsko korištenje benzinske stanice Kruščica

# VLADA REPUBLIKE HRVATSKE

Na temelju članka 28. stavka 3. Zakona o morskim lukama
(»Narodne novine«, broj 108/95), Vlada Republike Hrvatske
je na sjednici održanoj 9. prosinca 1999. godine, donijela

## ODLUKU

### O KONCESIJI POMORSKOG DOBRA LUKE POSEBNE NAMJENE KRUŠČICA I ZA IZGRADNJU I GOSPODARSKO KORIŠTENJE BENZINSKE STANICE KRUŠČICA

I.

Na temelju javnog raspisa za prikupljanje ponuda objavljenog u
»Narodnim novinama« broj 99/99, Vlada Republike Hrvatske
(u daljnjem tekstu: Davatelj koncesije) na temelju Nalaza i mišljenja
Stručnog tijela za ocjenu koncesija osnovanog sukladno
članku 63. stavku 2. Pomorskog zakonika, prihvaća
ponudu tvrtke »B&P« d.o.o., Šibenik (u daljnjem
tekstu: Ovlaštenik), te daje Ovlašteniku ovlaštenje
za korištenje luke posebne namjene Kruščica i
izgradnju i gospodarsko korištenje benzinske stanice Kruščica.

Uredbom o određivanju granice pomorskog dobra na dijelu k.o.
Rogoznica (»Narodne novine«, broj 69/99) određena
je granica pomorskog dobra. Ukupna površina kopnenog dijela
koje se daje u koncesiju iznosi 2 065 metara četvornih,
a površina morskog akvatorija iznosi 1 930 metara četvornih.

II.

Koncesija se daje u svrhu korištenja postojeće luke
posebne namjene Kruščica te za izgradnju i gospodarsko
korištenje benzinske stanice Kruščica.

Ovlaštenik se obvezuje da na pomorskom dobru koje ovom odlukom
dobiva na gospodarsko korištenje izgradi benzinsku stanicu
prema lokacijskoj dozvoli, klasa: UP/I 350-05/95-01/793, Ureda
za prostorno uređenje, stambeno-komunalne poslove, graditeljstvo
i zaštitu okoliša, Šibensko-kninske županije.

Ovlaštenik se obvezuje da najkasnije u roku od jedne godine
od dana donošenja ove Odluke ishodi građevinsku dozvolu
i započne na izgradnji.

Ovlaštenik ne može bez izričitog odobrenja davatelja
koncesije prenositi na drugog bilo koje pravo koje stječe
koncesijom.

III.

Ovlaštenik je dužan gospodarski koristiti pomorsko dobro
u skladu sa hrvatskim zakonima i podzakonskim aktima.

IV.

Davatelj koncesije daje na korištenje pomorsko dobro navedeno
u točki I. ove Odluke Ovlašteniku na vremensko razdoblje
od 30 godina, računajući od dana donošenja ove
Odluke.

V.

Za korištenje pomorskog dobra navedenog u točki I.
ove Odluke Ovlaštenik se obvezuje da će uredno plaćati
Davatelju koncesije godišnju naknadu.

Godišnja naknada koju Ovlaštenik plaća za korištenje
pomorskog dobra sastoji se iz dva dijela:

a) stalni dio u iznosu od 0,70 kuna po m2, zauzete površine
godišnje;

b) promjenjivi dio naknade u iznosu od 2% od ukupnog godišnjeg
prihoda koncesionara umanjenog za nabavnu vrijednost naftnih derivata,
a koji je ostvaren na koncesioniranom području.

Navedena naknada plaća se na sljedeći način:

- stalni dio naknade plaća se od trenutka donošenja
ove Odluke, u roku od 45 dana od dana zaključivanja Ugovora,
a za naredne godine uvijek za tekuću godinu unaprijed do
1. ožujka, a za godinu u kojoj je dana koncesija i za godinu
u kojoj koncesija ističe, razmjerno preostalim mjesecima
korištenja;

- promjenjivi dio naknade plaća se u dva obroka, i to od
stavljanja objekta u funkciju, i to prema prihodu u prvih šest
mjeseci do 1. rujna, a za ostvareni prihod drugih šest mjeseci
do 1. ožujka u narednoj godini.

VI.

Na temelju ove Odluke ovlašćuje se ministar pomorstva,
prometa i veza da sklopi Ugovor o koncesiji pomorskog dobra iz
točke I. ove Odluke, kojim će se detaljno urediti
ovlaštenja Davatelja koncesije, te prava i obveze Ovlaštenika,
posebice u odnosu na zaštitu okoliša, sigurnost plovidbe,
održavanje i osiguranje luke i benzinske stanice.

VII.

Obvezuje se koncesionar da sukladno članku 6. i 7. stavku
1. Pravilnika o evidenciji i obilježavanju pojasa pomorskog
dobra dostavi Povjerenstvu za granice nadležne župnije
u roku od 4 mjeseca, od dana donošenja ove Odluke, izrađeni
geodetski elaborat radi razgraničenja pomorskog dobra
i/ili dovođenja u sklad katastra zemljišta i/ili zemljišnih
knjiga sa stvarnim stanjem na terenu.

Ako Ovlaštenik u roku od 30 dana od dana donošenja ove
Odluke ne potpiše Ugovor o koncesiji pomorskog dobra, gubi
sva prava određena ovom Odlukom.

VIII.

Ova Odluka stupa na snagu danom donošenja, a objavit će
se u »Narodnim novinama«.

Klasa: 934-01/99-01/16
Urbroj: 5030116-99-4
Zagreb, 9. prosinca 1999.

Predsjednik
**mr. Zlatko Mateša,** v. r.

Odluka, NN 137/1999-2118